Taimso aikštė

Taimso aikštė (angl. Times Square) – pagrindinė komercijos, pramogų ir turizmo aikštė Manhatano centre Niujorke. Aikštę sudaro susikertančios Brodvėjaus, Septintosios aveniu ir 42-osios gatvės. Taimso aikštę nušviečia daug elektroninių reklaminių stendų, taip pat čia dirba visą parą veikiantys verslai. Taimso aikštė laikoma viena iš daugiausiai turistų sutraukiančių aikščių pasaulyje, taip pat čia įsikūręs teatro rajonas, kuriame savo veiklą vykdo Brodvėjaus teatrai, taip pat daug kitų pramoginių vietų. Skaičiuojama, kad šią aikštę per metus aplanko apie 50 mln. turistų. Kasdien apie 330 000 gyventojų praeina šią aikštę, dauguma iš jų sudaro turistai. Šalia šios aikštės esančios Niujorko metropoliteno stotelės „Times Square“ ir „Port Authority“ kasdien aptarnauja apie 200 000 keleivių. Iš pradžių ši aikštė vadinosi Longakro aikšte (Longacre Square), o 1904 m. buvo pervadinta į Taimso aikštę po to, kai čia savo būstinę perkėlė dienraštis „The New York Times“. Kasmet nuo 1907 m. gruodžio 31 d. Naujųjų metų išvakarėse ant One Times Square dangoraižio iškeliamas Naujųjų metų kamuolys, simbolizuojantis kitų metų pradžią. Ši ceremonija kasmet sutraukia apie milijoną lankytojų, taip pat milijardus žiūrovų interneto ir televizijos platformose. Taimso aikštė yra vieno iš pirmųjų JAV Linkolno greiktelių, pastatytų specialiai automobilių eismui, rytinė pabaiga. Šis kelias tęsiasi 5 454 km iki pat San Fransisko vakarų pakrantėje. Šaltiniai